1985ના સપ્ટેમ્બરની પહેલી તારીખે દેશના પ્રથમકક્ષ અંગ્રેજી સમાચારપત્રમાં આ પ્રકારની જાહેરખબર વાંચવા મળે છે: '27/155, બીઝનેસમેન, જે દુબઈમાં સ્થાયી છે, એને માટે 20થી 25 વર્ષની ખૂબસૂરત ગ્રેજ્યુએટ સુન્ની મુસ્લિમ કન્યાએ જન્મકુંડળી (હોરોસ્કોપ) સાથે પત્રવ્યવહાર કરવો.' ચારેક વર્ષ પહેલાં પાકિસ્તાનમાં અંગ્રેજી દૈનિકમાં સાપ્તાહિક ભવિષ્યના મકર અને વૃશ્ચિક અને તુલા જોઈને ખૂબ જ આશ્ચર્ય થયેલું ! મુસ્લિમ પાકિસ્તાનમાં ઉર્દૂ અખબારો પણ ભવિષ્યવાણીની કોલમો ચલાવે છે એવું ત્યાંના દોસ્તોએ કહ્યું છે. સોવિયેત યુનિયન જેવા કમ્યુનિસ્ટ દેશમાં પણ ટ્રેડ યુનિયન પત્ર 'ત્રુદ' સતત શિકાયત કરતું રહે છે કે ભવિષ્યવાણી કહેવી એ સામાજિક દૂષણ બની ગયું છે અને એને કારણે કેટલીય જિંદગીઓ ખોટી આશા-નિરાશાઓમાં બરબાદ થઈ જાય છે. એટલે રશિયામાં પણ જ્યોતિષનો 'રોગ' છે જ !